Bohemia

Bohemia (en checo: Čechy; en alemán: Böhmen) é unha rexión histórica de Europa Central, tendo a súa capital na cidade de Praga. Ocupa 52.750 km² e ten máis de seis millóns de habitantes. Forma parte da República Checa xunto ás rexións de Moravia e Silesia.

 Xeografía 
Limita ao norte con Polonia, ao sur con Austria, ao leste, con Moravia e Silesia, e ao oeste con Alemaña. É unha chaira rodeada de elevados sistemas montañosos, delimitada polas Montañas dos Xigantes, a Selva de Bohemia e os Montes Metalíferos, tamén coñecidos como Erzgebirge ou Krušné hory. Os principais cursos fluviais son o río Moldova e o río Elba e mailos seus afluentes, o río Vltava e o río Ohře.

 Historia 
miniatura|200px|Escudo do Reino de Bohemia.
O topónimo de Bohemia deriva dos boios, un pobo celta que habitaba aquela zona cara ao século V a. C. Os boios foron expulsados pola tribo xermánica dos marcómanos cara ao século I. Entre os séculos V e VIII Bohemia foi ocupada polos eslavos e, máis tarde, polos ávaros.

Durante o século IX o cristianismo foi introducido na rexión, que daquela formaba parte da Gran Moravia. A primeira dinastía bohemia, a familia dos Přemyslidas, fíxose co poder no século X.

En 950 Bohemia foi obrigada a recoñecer a supremacía alemá, converténdose en parte do Sacro Imperio Romano. En 1212, por medio da Bula de Ouro de Sicilia, o emperador Federico II creou o Reino de Bohemia. O reino estivo rexido pola casa de Luxemburgo entre 1310 e 1437. Durante a última etapa deste período os husitas, grupo relixioso seguidor de Jan Hus, rebeláronse contra a Igrexa católica, o que comportou unha intervención internacional e un longo período de conflitos bélicos, as guerras husitas, que remataron en 1436 cun acordo entre os bohemios e a igrexa.

A maioría das cuestións políticas e relixiosas implicadas na loita ficaron sen solucionar, pero o movemento husita estimulou sentimentos pre-nacionalistas entre os bohemios, o que supuxo un freo á inicial tendencia cara á xermanización.

Entre 1471 e 1526 Bohemia foi gobernada por unha liñaxe de reis húngaros, período no que non houbo conflitos significativos malia que a situación relixiosa foi tensa. En 1526 Fernando I (da Casa de Habsburgo) foi elixido Rei de Hungría e Bohemia. Baixo o mandato desta dinastía, que se prolongou até 1918, a historia de Bohemia estivo vencellada á historia de Austria.

Durante a Reforma (1517-1648), os Habsburgo católicos reprimiron o crecente movemento protestante en Bohemia. A Primeira defenestración de Praga, no que os bohemios, furiosos, botaron a dous representantes dos Habsburgo pola ventá abaixo, foi a causa inmediata da guerra dos Trinta Anos (1618-1648).

A batalla da Montaña Branca (1620) supuxo a restauración da monarquía dos Habsburgo, que viu seguida da implacable erradicación do protestantismo, a supresión dos privilexios nacionais e o uso obrigado do alemán como lingua oficial.

As reformas de Xosé II, que reinou entre 1765 e 1790, comportaron un renacemento dos sentimentos nacionalistas en Bohemia. Despois de 1848, ano en que se sufocou unha rebelión nacionalista, a loita pola autonomía checa dentro do Imperio Austro-Húngaro continuou.

Coa caída do Imperio trala primeira guerra mundial, en 1918 Bohemia converteuse en provincia da recentemente creada Checoslovaquia.

En marzo de 1939, logo da ocupación militar de Checoslovaquia polas tropas de Adolf Hitler, creouse o protectorado de Bohemia e Moravia. Coa fin da segunda guerra mundial, volveuse integrar en Checoslovaquia. O 1 de xaneiro de 1993 pasou a formar parte da República Checa.

 Economía 
As principais actividades económicas da rexión son a industria, a agricultura e a minaría.

Os cultivos máis importantes son o millo, trigo, vide e lúpulo. En Bohemia creouse a cervexa de curta fermentación tal e como hoxe se coñece.

A industria, especialmente nos centros de Mladá Boleslav, Praga, Plzeň e Liberec, producen automóbiles (a empresa Skoda, inicialmente dedicada á fabricación de armas, e pertencente na actualidade ao grupo alemán Volkswagen), ferro e aceiro, produtos químicos, maquinaria, téxtiles e comestibles.

Bohemia posúe importantes xacementos de carbón, grafito, ferro, prata e uranio.

 Notas 

Categoría:Rexións históricas da República Checa